KIRJALLINEN KYSYMYS E-1566/00 esittäjä(t): Bart Staes (Verts/ALE) neuvostolle. Dieselpolttoaineelle myönnetty verohelpotus.



Virallinen lehti nro 081 E , 13/03/2001 s. 0055 - 0056



KIRJALLINEN KYSYMYS E-1566/00 esittäjä(t): Bart Staes (Verts/ALE) neuvostolle (24. toukokuuta 2000) Aihe: Dieselpolttoaineelle myönnetty verohelpotus Viime vuonna Belgian liittovaltiossa myydyistä autoista yli puolet käy dieselillä. Dieselin suosio on liittovaltiossa Itävallan jälkeen suurinta. Skandinavian maissa, Yhdistyneessä Kuningaskunnassa ja Yhdysvalloissa ei dieselautoja ole juuri lainkaan. Dieselpakokaasu ei ole ainoastaan maailmanlaajuisia ympäristöongelmia kuten otsonikatoa ja hapanta sadetta aiheuttavan typpioksidin suurin lähde. Haitallisempia ovat noen ja pienhiukkasten päästöt. Tieteellisessä kielessä puhutaan PM10:stä (10 mikrometriä pienemmät hiukkaset). Nokihiukkaset kuljettavat vaarallisia aineita, kuten raskasmetalleja ja polysyklisiä aromaattisia hiilivetyjä (PAH). Dieselin suosion syy Belgian liittovaltiossa johtuu hinnanerosta. Keinotekoisesti alhaisina pidettyjen valmisteverojen ansiosta diesel (± 10 frangia) on halvempaa kuin bensiini, vaikka dieselin jalostamokustannukset ovat korkeammat kuin bensiinin. Dieselille annettujen verohelpotusten johdosta puhtaammilla teknologioilla (laihaseosbensiinimoottorit) ei ole juurikaan menestymisen edellytyksiä. 1. Myöntääkö neuvosto, että dieselpolttoaine on typpioksidin tärkein lähde? Jos vastaus on kielteinen, millä tieteellisillä tosiasioilla neuvosto perustelee kantansa, jonka mukaan dieselpolttoainetta ei voida pitää typpioksidien suurimpana lähteenä? 2. Myöntääkö neuvosto, että diesel on osasyyllinen korkeisiin nokipäästöihin (tässä tapauksessa PM10:iin)? Jos vastaus on kielteinen, millä tieteellisillä tosiasioilla neuvosto perustelee kantansa, jonka mukaan dieseliä ei voida pitää korkeiden PM10-pitoisuuksien merkittävänä aiheuttajana? 3. Katsooko neuvosto, että Belgian liittovaltiossa dieselpolttoaineelle myönnetyt verohelpotukset (katso yllä) ovat sopusoinnussa puhtaampien teknologioiden etsinnän kanssa, kun otetaan huomioon, että kyseiset helpotukset eivät kannusta ostamaan saastuttamatonta teknologiaa edustavia autoja Belgian liittovaltiossa? Jos vastaus on myönteinen, miten neuvosto perustelee dieselin verohelpotuksille myönteisen kantansa, kun otetaan huomioon, että helpotukset eivät kannusta ostamaan saastuttamatonta teknologiaa edustavia autoja Belgian liittovaltiossa? Jos vastaus on kielteinen, aikooko neuvosto ryhtyä toimiin lopettaakseen dieselille myönnetyt verohelpotukset? Vastaus (28. syyskuuta 2000) 1. Neuvosto on tietoinen typpioksidi- ja hiukkaspäästöjen aiheuttamasta ongelmasta. Direktiivi 98/69/EY(1) moottoriajoneuvojen päästöjen aiheuttaman ilman pilaantumisen ehkäisemiseksi toteutettavista toimenpiteistä, jonka neuvosto antoi 13. lokakuuta 1998 yhteispäätösmenettelyssä Euroopan parlamentin kanssa, on yksi tärkeä lisätoimi kyseisten päästöjen vähentämiseksi. Tulevaisuudessa toteutettavia lisätoimia ajatellen komissiota kehotetaan kyseisessä direktiivissä esittämään muita ehdotuksia vuoden 2005 jälkeen voimaan tuleviksi säädöksiksi, muun muassa seuraavista asioista: - mahdollisten toimenpiteiden, mukaan lukien polttoaineisiin ja ajoneuvoihin liittyvät toimenpiteet, vaikutus yhteisön ilman laatua koskevien pitkän ajan tavoitteiden saavuttamiseen, ottaen huomioon teknologian kehitys ja uusimman ilman pilaantumista koskevan tutkimuksen tulokset, joihin kuuluvat myös hiukkaspäästöjen vaikutukset ihmisten terveyteen - päästöjen vähentämisen mahdollisuudet ja toteutettavuus paikallisten toimenpiteiden avulla; tässä yhteydessä olisi arvioitava liikennepolitiikan ja muiden toimenpiteiden, kuten liikennesuunnittelun, julkisen kaupunkiliikenteen sekä ajoneuvojen tarkastus-, huolto- ja romutusjärjestelmien parantamisen vaikutusta - sidonnaisajoneuvojen erityisasema ja mahdollisuudet vähentää päästöjä käyttämällä niissä erittäin tiukkojen ympäristövaatimusten mukaisia polttoaineita. 2. Arvoisan parlamentin jäsenen tarkoittama dieselpolttoaineelle myönnetty verohelpotus perustuu kivennäisöljyjen valmisteverojen määrien lähentämisestä 19. lokakuuta 1992 annettuun neuvoston direktiiviin 92/82/ETY. Kyseistä lainsäädäntöä voidaan muuttaa ainoastaan komission ehdotuksesta, eikä neuvostolle ole annettu tällaista ehdotusta. (1) EYVL L 350, 28.12.1998.